มันนี่ทูเดย์
ไอแบงก์เล็งขายหุ้นให้ต่างชาติถือหุ้นใหญ่ใน 6 เดือน
9 มิ.ย. 2558

ไอแบงก์เล็งขายหุ้นให้ต่างชาติถือหุ้นใหญ่ใน 6 เดือน
นายชัยวัฒน์ อุทัยวรรณ์ ประธานกรรมการธนาคารอิสลามแห่งประเทศไทย (ไอแบงก์) เปิดเผยว่า ธนาคารอยู่ระหว่างเจรจากับสถาบันการเงินอิสลามรายใหญ่จากต่างประเทศ ทั้งในแถบตะวันออกกลางและในเอเชีย เพื่อเข้ามาเป็นพันธมิตรร่วมทุนถือหุ้นในไอแบงก์ และเข้ามาช่วยบริหารจัดการฐานะทางการเงินให้ธนาคาร รวมถึงเปลี่ยนบทบาทให้สามารถเชื่อมโยงการเงินการลงทุนได้ทั่วโลก โดยคาดว่าจะสรุปอย่างชัดเจนภายใน 6 เดือนนี้
สำหรับสัดส่วนการถือครองหุ้นของพันธมิตรต่างชาตินั้น จะเข้ามาถือหุ้นมากกว่าที่รัฐถืออยู่ในปัจจุบัน แต่รัฐต้องมีสัดส่วนอยู่บ้างพอสมควร โดยไม่จำเป็นต้องถือหุ้นใหญ่และไม่จำเป็นต้องเป็นรัฐวิสาหกิจ หากพันธมิตรเอกชนจากต่างชาติเข้าถือหุ้นจะสามารถผลักดันให้ไอแบงก์เชื่อมโยงธุรกิจระหว่างประเทศได้ภายในไตรมาสแรกของปี 2559
“เหตุการณ์แบบนี้ไม่ได้เกิดขึ้นเป็นครั้งแรก แต่เคยเกิดขึ้นมาแล้วในสมัยอยู่ธนาคารนครหลวงไทย ที่ใช้เวลาหาพันธมิตรอยู่ร่วม 9 เดือน ทำให้มีประสบการณ์และนำมาปรับใช้กับไอแบงก์ ซึ่งมั่นใจว่าไอแบงก์มีความเป็นไปได้ที่จะหาพันธมิตรที่เชี่ยวชาญและมีระบบอิสลามิก แบงก์ อิสลามิก ไฟแนนซ์ และอิสลามิก ฟันด์ ซึ่งคงใช้เวลาประมาณ 6 เดือนไม่เกิน 9 เดือนจากนี้โดยจะมีกรอบสัญญาในการใส่เงินทุนและบริหารจัดการไม่เกิน 10 ปี” นายชัยวัฒน์ กล่าว